Markučių dvaras

Markučių dvaras – dvaras Vilniuje, Markučiuose. Dvare įrengtas muziejus (įkurtas 1948 m.). Anksčiau vadinosi A. Puškino vardu, dabar tai Markučių dvaro muziejus.

 Istorija 
XVI a. Markučiai priklausė Lietuvos didiesiems kunigaikščiams. Ldk Jogaila dalį šios teritorijos priskyrė Šv. Martyno bažnyčios klebonui išlaikyti. Vėliau Ldk Aleksandras Jogailaitis Markučius dovanojo žmonai Elenai Maskvietei, kuri čia pasistatė vasaros rūmus. Po jos mirties Markučių dvaras atiteko didikams Kiškoms. Vilniaus vaivados Stanislovo Kiškos našlė Ona Radvilaitė Kiškienė (žemaičių seniūno Jono Radvilos dukra) pasistatydino rūmus, kurių griuvėsius vėliau tyrinėjo Adomas Honoris Kirkoras su grafu Eustachijumi Tiškevičiumi. Buvo atkasti rūmų pamatai, rasta puošnių koklių. Onos Radvilaitės Kiškienės dukra Elžbieta Kiškaitė ištekėjo už Kristupo Chodkevičiaus, nuo tada beveik du šimtmečius dvarą valdė Chodkevičiai. 

XIX a. grafas Aleksandras Chodkevičius valdą pardavė Vilniaus iždininkui Juozui Eismantui. Šis dvarą 1838 m pardavė daktarui Ignatijui Godlevskiui.Markučių dvaras ir jo istorija. Dvarai.lt (tikrinta 2023-06-24).

1867 m. Markučiuose žemę nusipirko rusų geležinkelių inžinierius Aleksejus Melnikovas, kuris pradėjo tiesti geležinkelį einantį per Markučių palivarką. 1868 m. jis pastatė dvarą. 1875 m. A. Melnikovas padovanojo savo dukrai Varvarai, kurios antrasis vyras buvo poeto A. Puškino jaunesnysis sūnus Grigorijus. 1899 m. sutuoktiniai apsigyveno Markučiuose ir ėmė aktyviai plėtoti ūkinę veiklą, poilsio verslą, pradėjo augti gyvenvietė. Po vyro mirties, Varvara Puškina rūpinosi, kad čia būtų išsaugotos poeto relikvijos: testamentu palikdama centrinį dvaro pastatą valstybei, ji nurodė pastate įkurti poeto muziejų. 1940 m. Dvaras buvo nacionalizuotas. Dvaro ansamblį sudaro taip pat ir Puškinų šeimos kapinės, Šv. Barboros koplyčia, paminklai A. Puškinui (pastatytas 1955 m.), dvaro parkas. Nuo dvaro atsiveria Vilnios ir Kaukysos upelių slėniai.

 Galerija 

 Šaltiniai 

 Nuorodos 
 Markučių dvaro muziejus
 Šveicariška vila Vilniaus užmiestyje. Markučių dvaras | bernardinai.lt

Kategorija:Vilniaus dvarai
Kategorija:Vilniaus muziejai
Kategorija:Vilniaus pastatai